Stengårdsvej
Stengårdsvej er et kvarter i Jerne i det østlige Esbjerg. Vejen er præget af boligblokkene på vestsiden af vejen, hvor indbyggersammensætningen gør, at området er på listen over særligt udsatte almene boligområder som en såkaldt "hård ghetto", da det har figureret på listen i mere end 5 år. Esbjerg Kommune har en helhedsplan for området, som siden 2008 har været koordineret i "Bydelsprojekt 3i1". Stengårdsvej udvikles således fortsat med støtte fra kommunen såvel som fra Landsbyggefonden.

Boligerne i kvarteret er fortrinsvis opført i 1967-1971. Bygningerne i kvarteret indeholder tilsammen 579 almene boliger. Af de 5 kriterier for at komme på listen, opfylder Stengårdsvej (til 2020-listen) følgende tre krav: Der er over 50 % indvandrere og efterkommere fra ikke-vestlige lande (76,0 %), der er mindst 2,27 % dømte for overtrædelse af loven (2,27 %) og der er mere end 60 % af beboerne i alderen 30-59 år, der alene har en grunduddannelse (79,0 %). Desuden klarer området kun lige frisag på kriteriet vedrørende beboere uden for arbejdsmarkedet eller uddannelse, hvor kravet er på over 40,0 % og Stengårdsvej præcist har 40,0 %.

Udviklingsplanerne for området inkluderer blandt andet nedrivning af eksisterende boliger samt ommærkning til ungdomsboliger og ældreboliger. Herudover skal der også nyopføres en række boliger.

På Stengårdsvej er der en nærpolitistation, der som følge af den politiske aftale for politiet i 2021 til 2023 blev udvidet til at indeholde 7 betjente. Disse skal fra det tværfaglige center Krydset på Stengårdsvej særligt holde styr på bandegrupperingerne i området.

Referencer

Særligt udsatte almene boligområder i Danmark
Bygninger, konstruktioner og anlæg i Esbjerg
Transport i Esbjerg